## Pravilnik o sadržaju i korisnicima Nacionalnog informacijskog sustava za upravljanje državnom granicom

### NN 36/2008 (29.3.2008.), Pravilnik o sadržaju i korisnicima Nacionalnog informacijskog sustava za upravljanje državnom granicom

# MINISTARSTVO UNUTARNJIH POSLOVA

**1226**

Na temelju članka 7. Zakona o izmjenama i dopunama Zakona o nadzoru državne
granice (»Narodne novine« broj 40/07.), ministar unutarnjih poslova donosi

## PRAVILNIK

### O SADRŽAJU I KORISNICIMA NACIONALNOG INFORMACIJSKOG SUSTAVA ZA UPRAVLJANJE DRŽAVNOM GRANICOM

Članak 1.

Ovim Pravilnikom propisuje se sadržaj Nacionalnog informacijskog sustava za
upravljanje državnom granicom (u daljnjem tekstu: NISUDG), ovlasti za
korištenje, unos, ažuriranje i brisanje podataka u NISUDG, zaštita podataka i
razmjena podataka.

Članak 2.

NISUDG sadrži zbirke podataka i operativne zbirke podataka granične policije
propisane Zakonom o nadzoru državne granice te evidencije o izdanim odobrenjima
za držanje i nošenje lovačkog i športskog oružja za vrijeme boravka u Republici
Hrvatskoj, o izdanim odobrenjima za prijenos oružja i streljiva preko područja
Republike Hrvatske i o privremeno oduzetom oružju i streljivu na graničnom
prijelazu propisane Zakonom o oružju.
U okviru NISUDG koriste se podaci sadržani u zbirkama podataka odnosno
evidencijama propisanim drugim propisima.
Popis zbirki podataka i evidencija iz stavka 1. i 2. ovog članka u prilogu je
ovog Pravilnika i čini njegov sastavni dio.

Članak 3.

Radi učinkovitog obavljanja poslova granične policije u okviru NISUDG, mogu se
preuzimati i koristiti podaci o prometu i prometnim sredstvima te putnicima i
članovima posada iz informacijskih sustava operatora u zračnom i pomorskom
prometu.

Članak 4.

U NISUDG podaci se unose korištenjem uređaja za automatizirano prikupljanje
podataka (čitač putnih isprava i drugih dokumenata, čitač registarskih oznaka
vozila, čitač otiska prstiju, brojač i klasifikator vozila, fotografski uređaji,
video kamere), a mogu se unositi i ručno.

Članak 5.

Pravo korištenja NISUDG imaju policijski službenici granične policije.
Pravo korištenja NISUDG mogu imati i ostali policijski službenici Ministarstva
unutarnjih poslova (u daljnjem tekstu Ministarstva).
Radi obavljanja poslova od značaja za nacionalnu sigurnost, službenici
obavještajnih agencija mogu imati pristup podacima iz zbirke podataka o osobama
nad kojima je obavljena granična kontrola.
Korisnici iz ovog članka smiju koristiti samo podatke koji su neophodni za
obavljanje njihovih poslova.

Članak 6.

Na prijedlog nadležnog rukovoditelja, načelnik Uprave za granicu daje pisanu
suglasnost za pristup i razinu korištenja NISUDG pojedinom službeniku
Ministarstva i drugom korisniku sukladno odredbama ovog Pravilnika.
Temeljem suglasnosti iz stavka 1. ovog članka načelnik Odjela za informatiku
daje korisničko ime i propusnicu za pristup NISUDG.

Članak 7.

Ovlaštenje za unos podataka u zbirke podataka i evidencije iz članka 2. stavka
1. ovog Pravilnika imaju svi policijski službenici granične policije.
Ažuriranje i brisanje podataka o obavljenoj graničnoj kontroli nad osobama,
stvarima i prijevoznim sredstvima obavlja voditelj smjene na graničnom prijelazu
na kojem su podaci uneseni.
Ovlaštenje za ažuriranje i brisanje podataka koji su uneseni u NISUDG na
graničnom prijelazu imaju policijski službenici nadležne policijske uprave koje
odredi načelnik policijske uprave.
Policijski službenici Uprave za granicu koje odredi načelnik Uprave za granicu
imaju ovlaštenje za unos, ažuriranje i brisanje sljedećih podataka u NISUDG:
– o viznom režimu,
– o rokovima čuvanja podatka,
– o vrsti fotografije putnika i putne isprave koja će se pohranjivati,
– o pravnoj regulativi,
– o obavijestima i naredbama za djelovanje,
– o specimenima,
– o krivotvorenim dokumentima.
Ovlaštenje za unos, ažuriranje i brisanje podataka o specimenima i
krivotvorinama dokumenata imaju službenici Centra za kriminalistička
vještačenja, koje odredi načelnik Centra.

Članak 8.

Policijski službenici iz članka 5. stavka 1. ovog Pravilnika dobivaju i
ovlaštenje za korištenje zbirki podataka odnosno evidencija Informacijskog
sustava Ministarstva te ostalih zbirki podataka odnosno evidencija navedenih u
prilogu ovog Pravilnika.

Članak 9.

Podaci u zbirkama podataka i evidencijama iz članka 2. i 3. ovog Pravilnika
brišu se protekom propisanog roka.
U slučaju potrebe, Odjel za informatiku upozorit će voditelja zbirke na
automatsko brisanje podataka u NISUDG mjesec dana prije isteka roka za
automatsko brisanje.
U svrhu provjere točnosti podataka ili provjere zakonitosti njihovog
pohranjivanja, podaci iz ovog članka moraju biti dostupni Odjelu za informatiku
do godine dana nakon brisanja.

Članak 10.

U cilju zaštite podataka u NISUDG, vode se bilješke (logovi) o svakom pristupu
sustavu te o svakom pristupu podacima. Bilješke se koriste radi naknadnog
utvrđivanja zakonite uporabe podataka i smiju se koristiti samo za navedenu
svrhu te se brišu nakon dvije godine.

Članak 11.

Ustrojstvena jedinica Ministarstva nadležna za informacijski sustav dužna je u
roku 6 mjeseci od dana stupanja na snagu ovog Pravilnika pripremiti sve potrebne
pretpostavke i programske preinake za poslovanje granične policije sukladno
odredbama ovog Pravilnika.

Članak 12.

Razmjena podataka s drugim tijelima javne vlasti dopuštena je, u skladu sa
svrhom NISUDG, na temelju odredbi propisanih zakonom i sklopljenim sporazumima.
Međunarodna razmjena podataka obavlja se sukladno stavku 1. ovog članka, na
temelju međunarodnih ugovora.

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Broj: 511-01-52-39516-07
Zagreb, 26. ožujka 2008.

Ministar
**Berislav Rončević**, v. r.

**PRILOG**

POPIS ZBIRKI PODATAKA I OPERATIVNIH ZBIRKI PODATAKA GRANIČNE POLICIJE PROPISANIH
ZAKONOM O NADZORU DRŽAVNE GRANICE TE ZBIRKI PODATAKA I EVIDENCIJA PROPISANIH
DRUGIM PROPISIMA KOJE SE KORISTE U OKVIRU NISUDG

– Zbirke podataka i operativne zbirke podataka granične policije koje se vode u
okviru NISUDG:
Zbirke podataka propisane Zakonom o nadzoru državne granice:
– osoba nad kojima je provedena granična kontrola,
– osoba za koje je obavljen postupak utvrđivanja identiteta po članku 40. ovoga
Zakona,
– osoba kojima je izdano granično odobrenje,
– o izdanom odobrenju boravka članu posade stranog broda u mjestu u kojem se
nalazi granični prijelaz za međunarodni promet,
– odobrenja za ulazak u Republiku Hrvatsku pripadnika službi sigurnosti u odori
s oružjem i vozilom,
– osoba kojima su izdane iskaznice za kretanje na području graničnog prijelaza,
– osoba koje su počinile povredu državne granice,
– fizičkih osoba koje su najavile lov uz graničnu crtu.
Operativne zbirke podataka granične policije propisane Pravilnikom o vođenju
operativnih zbirki podataka granične policije u okviru NISUDG:
– zaštitnih pregleda objekata, instalacija, uređaja i opreme na aerodromu,
– o predaji i vraćanju hladnog i vatrenog oružja i streljiva u javnom prijevozu
u zračnom prometu,
– pronađenih i oduzetih predmeta zabranjenih za unos u zrakoplov,
– ugrožavanja sigurnosti zrakoplova, ozbiljnih nezgoda i nesreća zrakoplova,
– krijumčarenja osoba preko državne granice,
– krijumčarenja roba preko državne granice,
– prometovanja vozila koja prevoze opasne tvari preko državne granice,
– prijenosa posmrtnih ostataka preko državne granice,
– deportiranih osoba,
– repatriranih osoba,
– uplovljavanja i isplovljavanja plovila u međunarodnom prometu,
– zabrane ulaska u državu autoprijevoznicima,
– izdanih potvrda o oštećenjima vozila koja prelaze državnu granicu,
– zabrane izlaska državljanima Republici Hrvatskoj
– zabrane ulaska vozilima u Republiku Hrvatsku
– zabrane izlaska vozilima iz Republike Hrvatske
– osoba zatečenih u nezakonitom prelasku državne granice
– krivotvorenih isprava
– o korištenju tuđim ispravama
– vraćenih osoba od policije druge države
– osoba otkrivenih u potražnim zbirkama podataka
– popuštanja u graničnom režimu
– uzapćenih plovila
– o prometovanju agencijskih vlakova
– o nevaljanim putnim ispravama
– Zbirke podataka i evidencije propisane drugim propisima koje se vode na
Informacijskom sustavu Ministarstva unutarnjih poslova čiji se podaci koriste u
NISUDG:
Zbirke podataka propisane Zakonom o strancima:
– o strancima kojima je izdana putna isprava i viza,
– o strancima kojima je odobren i odbijen ulazak i izlazak
– o strancima na kratkotrajnom, privremenom i stalnom boravku,
– o strancima kojima je izdana radna i poslovna dozvola,
– o strancima kojima je prestao boravak,
– o strancima na privremenom ostanku,
– o strancima prema kojima je primijenjena mjera za napuštanje države,
– o osobnim ispravama za stranca,
– o privremeno zadržanim stranim putnim ispravama,
– o prijavi i odjavi boravišta, prebivališta i adrese stanovanja stranaca kojima
je odobren boravak,
– o uzetim otiscima prstiju i fotografiranju stranaca prema kojima su poduzete
mjere za napuštanje države,
– o ispravama za strance iz glave XI. Zakona o strancima.
Zbirke podataka propisane Zakonom o azilu:
– o tražiteljima azila,
– o azilantima,
– o strancima pod privremenom zaštitom,
– o strancima pod supsidijarnom zaštitom,
– o putnim ispravama za azilante,
– o iskaznicama tražitelja azila,
– o osobnim iskaznicama azilanata,
– o iskaznicama stranaca pod privremenom zaštitom,
– o iskaznicama stranaca pod supsidijarnom zaštitom,
– o privremeno zadržanim putnim i drugim ispravama,
– o prijavi/odjavi boravišta i/ili adrese stanovanja azilanta te prijavi/odjavi
mjesta i/ili adrese stanovanja tražitelja azila, stranca pod privremenom
zaštitom i stranca pod supsidijarnom zaštitom,
– o uzetim otiscima prstiju i fotografiranju tražitelja azila i stranaca pod
privremenom zaštitom.
Evidencija propisana Zakonom o prebivalištu i boravištu građana:
– o prebivalištu, boravištu i promjenama adrese stanovanja građana.
Evidencija propisana Zakonom o putnim ispravama hrvatskih državljana:
– putnih isprava.
Evidencija propisana Zakonom o osobnoj iskaznici:
– o osobnoj iskaznici
Evidencije propisane Pravilnikom o obrascima i evidenciji osobnih iskaznica:
– osobnih iskaznica
– o nestalim osobnim iskaznicama
– o poništenim osobnim iskaznicama.
Evidencije propisane Zakonom o sigurnosti prometa na cestama:
– o izdanim vozačkim dozvolama
o registriranim vozilima i izdanim pokusnim pločicama.
Evidencije propisane Zakonom o policiji:
– osoba kojima je po bilo kojem osnovu oduzeta sloboda (uhićenje, zadržavanje,
dovođenje i dr.)
– osoba za koje postoji osnovana sumnja da su počinile kaznena djela,
– prijestupe i prekršaje,
– počinjenih kaznenih djela koja se progone po službenoj dužnosti, prijestupa,
– prekršaja i osoba oštećenih tim djelima,
– počinjenih kaznenih djela nepoznatih počinitelja koja se progone po privatnoj
tužbi,
– traženih osoba i predmeta te osoba kojima je zabranjen ulazak u Republiku
Hrvatsku,
– provjera identiteta osoba,
– osoba nad kojima je provedeno utvrđivanje identiteta, daktiloskopiranih osoba,
fotografiranih osoba i DNA pretraga,
– operativnih izvješća, operativnih izvora saznanja i osoba pod posebnom
policijskom zaštitom,
– događaja,
– uporabljenih sredstava prisile,
– predstavki građana.

Pravilnik, NN 36/2008-1226
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)